Wen: Vier die liefdesmaand saam met Leah en Karin Kortje - Maroela Media
Die gewilde sangeresse Leah en Karin Kortje bied Saterdag 23 Februarie ŉ unieke vertoning by die Taalmonument op Paarlberg aan.
Die vertoning is in die Tuinteater – ŉ kleinboetie van die bekende Paarl Amfiteater – op die sagte grasperk reg aan die voet van die monument. Besoekers is welkom om vooraf die ikoniese monument en natuurskone omgewing via wandelpaaie te verken terwyl die kinders hulself in die speelparke vermaak. ŉ Pragtige sonsondergang en maanopkoms is ŉ ekstra bonus.
Dié konsert is boonop deels ten bate van die Laat ons Lees!-geletterdheidsprojek vir kinders. Besoekers word dus versoek om hul harte oop te maak deur enige kinderboeke vir hierdie doel te bring en te skenk.
Leah se naam is al ŉ geruime tyd op almal se lippe. Die rolprent Susters, waarin sy een van die hoofrolle vertolk, het loketrekords laat spat, daarby was sy ook die 2018-aanbieder van die gewilde kykNET-program Boer soek ŉ vrou én haar musiekloopbaan neem haar oor die hele land heen.
Karin Kortje se loopbaan het wipplank gery vandat sy in die bekende Idols-sangkompetisie geseëvier het. Ondanks verskeie persoonlike uitdagings, het sy gewilde albums die lig laat sien en ŉ stigting van stapel gestuur wat aspirantkunstenaars in haar plattelandse tuisdorp onderskraag.
Karin Kortje. (Foto: Verskaf)
Kortje word as ŉ positiewe rolmodel beskou, veral danksy haar musikale toneelstuk This is my life wat later as Die hele storie op die Klein Karoo Nasionale Kunstefees opgevoer is en waarvoor sy ŉ Absa Kanna-benoeming ontvang het.
Konsertgangers word versoek om hul eie drankies (geen glas) en piekniekmandjies saam te bring, of bestel een (R300 vir twee mense, of R400 met ŉ mandjie ingesluit) vooraf by die Volksmond-restaurant by 021 863 2800. Koffie, ligte verversings, pizza, wyn en bier sal ook te koop wees.
Kaartjies is vooraf by Computicket en die Taalmonument beskikbaar teen R150 vir volwassenes, R140 vir studente en R70 vir kinders onder 13 jaar. Bring ŉ kombers of kussing en warm klere saam. Veilige parkering is beskikbaar (ŉ pendeldiens vervoer besoekers na die hek) en toegang word beheer. Geen honde of vure word toegelaat nie.
Een gelukkige leser het die kans om ŉ dubbelkaartjie te wen na die vertoning van Leah en Karin Kortje by die Taalmonument op 23 Februarie. Wenners word per e-pos in kennis gestel. Die kompetisie sluit Vrydag 15 Februarie om 08:00.
Lorinda de Jager · 8 maande gelede
Nie geweet Karen Kortje sing nog nie.